Help asseblief ons 'singletons' ook - Minette Brink
Ek soek 'n winkel wat verpakte porsies vir een verkoop. My gesin bestaan uit een en twee halwes waarvan laasgenoemde nie tuna, snaakse pasta-mengsels of spinasie-en-feta eet nie. Nou moet ek noodgedwonge die héle pakkie (serves 4 to 6) wat-ookal alleen verorber of dit in die yskas laat muteer tot 'n eksotiese fungus.
Of gestel jy word vir 'n braai genooi en jy het nie tyd om by die slaghuis aan te gaan nie. Nou móét jy of nege tjops of agtien hoenderboude of twaalf meter wors vat. En omdat jy armlastig is, kan jy dit nie bekostig nie en los jy dan maar die ou braai. Ek weet daar is afdelings in winkels waar jy porsies na keuse kan bestel, maar ek gaan gewoonlik na vyf smiddae shop en dan is die hele Windhoek ook daar en die assistente agter die toonbanke is te moeg om te gaan krap vir twee los tjoppies en 'n halwe meter wors. Wat van kasies vir een? Ek ly aan laktose-intoleransie en kan derhalwe net een keer 'n maand myself vergryp aan suiwel in sy beste vorm. Die geel blok sal dan heel verdrietig al hoe verder agtertoe skuifel in die yskas en teen maand twee homself voorstel wanneer jy niksvermoedend die deur oopmaak. Gouda, aangename kennis… Ek is seker daar is baie singletons wat dieselfde probleem het. Natuurlik is kleiner verpakkings duurder as die dis self, maar die massas alleenlopers sal in strome begin koop en dan is die probleem mos opgelos. Nog 'n gerieflikheid wat met luide goedkeuring begroet sal word is kinderoppassers in winkelsentrums. Ek kan alle bestuurders en eienaars waarborg dat kliënte met kinders baie meer sal bestee as hulle tydsaam en ongehinderd kan shop. Hoeveel maal het ek nie al by die huis gekom en gesien dat ek alles behalwe dit wat op my 'lysie' staan aangeskaf het nie? Net omdat ek die heeltyd moes keer en stoei en verskoning maak vir kinders onder trolliewiele, twee gesprekke gelyk moes voer en dan in die proses vier pakke Smarties inlaai in plaas van melk en botter nie.
Daar is al bewys dat geharde misdadigers in lammetjies verander het na die herhaalde blootstelling aan Mozart en Chopin. En dat genoemde misdadigers hul eerste misdade in klerewinkels gepleeg het as gevolg van die breingolf-versteurende musiek daarbinne.